Document ID: 32007R1217

ΚΑΝΟΝΙΣΜΌΣ (ΕΚ) αριθ. 1217/2007 ΤΗΣ ΕΠΙΤΡΟΠΉΣ
της 18ης Οκτωβρίου 2007
για την τροποποίηση του παραρτήματος ΙΙΙ του κανονισμού (ΕΟΚ) αριθ. 3030/93 του Συμβουλίου περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών (1), και ιδίως τα άρθρα 13 και 19,
Εκτιμώντας τα ακόλουθα:
(1)
Στις 10 Ιουνίου 2005 η Επιτροπή και το Υπουργείο Εμπορίου της Λαϊκής Δημοκρατίας της Κίνας (στο εξής «ΥΠΕ») υπέγραψαν μνημόνιο συμφωνίας (στο εξής «ΜΣ») σχετικά με την εξαγωγή ορισμένων κινεζικών κλωστοϋφαντουργικών προϊόντων στην Κοινότητα. Το εν λόγω ΜΣ εισήγαγε συμφωνηθέντα όρια για ορισμένες κατηγορίες κλωστοϋφαντουργικών προϊόντων. Η εφαρμογή των συμφωνηθέντων ορίων λήγει την 1η Ιανουαρίου 2008.
(2)
Το ΜΣ καλύπτει τις εισαγωγές από την Κίνα στην Κοινότητα για δέκα κατηγορίες κλωστοϋφαντουργικών προϊόντων: κατηγορία 2 (βαμβακερά υφάσματα), κατηγορία 4 (τι-σερτ), κατηγορία 5 (πουλόβερ), κατηγορία 6 (παντελόνια), κατηγορία 7 (μπλούζες), κατηγορία 20 (πανικά κρεβατιού), κατηγορία 26 (φορέματα), κατηγορία 31 (στηθόδεσμοι), κατηγορία 39 (πανικά τραπεζιού και κουζίνας) και κατηγορία 115 (νήματα από λινάρι ή ραμί). Οι αντίστοιχοι τελωνειακοί κωδικοί των εν λόγω προϊόντων παρατίθενται στο παράρτημα Ι του κανονισμού (ΕΟΚ) αριθ. 3030/93.
(3)
Πρέπει να διασφαλιστεί η απρόσκοπτη και ομαλή μετάβαση προς ένα πλήρως απελευθερωμένο εμπόριο κλωστοϋφαντουργικών προϊόντων για τις εν λόγω εισαγωγές καταγωγής Κίνας στις οποίες επί του παρόντος επιβάλλονται τα συμφωνηθέντα όρια του ΜΣ. Βάσει λεπτομερούς ανάλυσης κάθε κατηγορίας του ΜΣ, η οποία περιλαμβάνει την προηγούμενη και την τρέχουσα χρήση των συμφωνηθέντων ορίων, τα προηγούμενα και τα τρέχοντα συμφωνηθέντα όρια, τα προηγούμενα και τα τρέχοντα πραγματικά επίπεδα εμπορικών συναλλαγών, το μερίδιο των εισαγωγών και την ευαισθησία ορισμένων κατηγοριών προϊόντων, η Επιτροπή και το ΥΠΕ κατέληξαν στο συμπέρασμα ότι είναι αναγκαία η εισαγωγή ενός συστήματος επιτήρησης, καθώς υπάρχει εύλογη πιθανότητα οι οκτώ από τις δέκα προαναφερθείσες κατηγορίες κλωστοϋφαντουργικών προϊόντων στις οποίες επιβάλλονται τα όρια που συμφωνήθηκαν στο ΜΣ να αποτελέσουν κατά το 2008 αντικείμενο πιέσεων από εισαγωγές καταγωγής Κίνας. Οι οκτώ εν λόγω κατηγορίες είναι η κατηγορία 4 (τι-σερτ), η κατηγορία 5 (πουλόβερ), η κατηγορία 6 (παντελόνια), η κατηγορία 7 (μπλούζες), η κατηγορία 20 (πανικά κρεβατιού), η κατηγορία 26 (φορέματα), η κατηγορία 31 (στηθόδεσμοι) και η κατηγορία 115 (υφάσματα από λινάρι ή ραμί).
(4)
Στο παραπάνω συμπέρασμα σχετικά με την ανάγκη επιτήρησης οδηγεί και η συνεκτίμηση του γεγονότος ότι άλλες σημαντικές καταναλωτικές αγορές διατηρούν περιορισμούς κατά των εισαγωγών αρκετών κατηγοριών κλωστοϋφαντουργικών προϊόντων καταγωγής Κίνας έως τις 31 Δεκεμβρίου 2008.
(5)
Για να διασφαλιστεί η ομαλή μετάβαση προς ένα πλήρως απελευθερωμένο εμπόριο κλωστοϋφαντουργικών προϊόντων, είναι αναγκαίο να παρακολουθούνται οι τάσεις των εισαγωγών των οκτώ προαναφερθεισών κατηγοριών κλωστοϋφαντουργικών προϊόντων που παρατίθενται στο παράρτημα I του κανονισμού (ΕΟΚ) αριθ. 3030/93 όσο το δυνατόν εγκαιρότερα με την καθιέρωση συστήματος εκ των προτέρων επιτήρησης μέσω ενός συστήματος διπλού ελέγχου των εν λόγω προϊόντων, το οποίο θα εφαρμόζεται για περίοδο ενός έτους από την 1η Ιανουαρίου 2008 έως τις 31 Δεκεμβρίου 2008.
(6)
Η κυβέρνηση της Λαϊκής Δημοκρατίας της Κίνας (ΛΔΚ) ενημέρωσε την Επιτροπή ότι θα συνεργαστεί στο πλαίσιο του συστήματος επιτήρησης με διπλό έλεγχο όσον αφορά τις οκτώ κατηγορίες του ΜΣ από την 1η Ιανουαρίου 2008 έως τις 31 Δεκεμβρίου 2008.
(7)
Επομένως, ο κανονισμός (ΕΟΚ) αριθ. 3030/93 πρέπει να τροποποιηθεί αναλόγως.
(8)
Για να διασφαλιστεί η σαφήνεια και η προβλεψιμότητα του καθεστώτος εισαγωγών από την 1η Ιανουαρίου 2008, ο παρών κανονισμός πρέπει να δημοσιευθεί στην Επίσημη Εφημερία της Ευρωπαϊκής Ένωσης σε εύθετο χρόνο.
(9)
Σύμφωνα με το άρθρο 14 παράγραφος 1 του παραρτήματος ΙΙΙ, η θέση σε ελεύθερη κυκλοφορία προϊόντων καταγωγής Κίνας τα οποία εμπίπτουν στα επίπεδα που έχουν συμφωνηθεί στο πλαίσιο του ΜΣ και αποστέλλονται πριν από την 1η Ιανουαρίου 2008 εξακολουθεί να υπόκειται στο εν λόγω καθεστώς εισαγωγών έως τις 31 Μαρτίου 2008.
Από την 1η Απριλίου 2008 θα εφαρμόζεται το σύστημα επιτήρησης με διπλό έλεγχο που προβλέπεται στον παρόντα κανονισμό και οι άδειες εισαγωγής θα εκδίδονται βάσει των αδειών εξαγωγής που έχουν εκδοθεί για τα εν λόγω εμπορεύματα.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών προϊόντων που συγκροτήθηκε με το άρθρο 17 του κανονισμού (ΕΟΚ) αριθ. 3030/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα III του κανονισμού (ΕΟΚ) αριθ. 3030/93 τροποποιείται όπως ορίζεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2008 έως τις 31 Δεκεμβρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Οκτωβρίου 2007.

Labels: 1
3
18
5